Geliefde perde dalk in Lesotho gevind | Netwerk24
Geliefde perde dalk in Lesotho gevind
Deur Alet van der Walt 11 Julie 2019 15:08
Landi Groenewald met Ginger, as kind en as volwassene. Foto: Verskaf
Ná bykans drie weke kan Landi Groenewald 'n bietjie rustiger slaap nadat haar twee gesteelde perde volgens die polisie in Lesotho opgespoor is.
Groenewald se perde, die 26-jarige ryperd, Ginger, en die jonger Arabierperd, Anisa, is op 22 Junie op die familieplaas buite Wepener gesteel.
Die spore van die perde en hul vermeende diewe het in die rigting van die nabygeleë Lesothogrens gelei. Ginger is vandat Groenewald klein was haar perd, en sy is baie bekommerd oor sy welstand in Lesotho se ongenaakbare winterklimaat.
Ginger volg ook 'n spesiale dieet.Groenewald werk as fotograaf in die Kaap en sterk in die Vrystaat aan ná 'n operasie. Sy was toevallig in Bloemfontein toe die perde gesteel is.
Die polisie in Lesotho het dié foto Donderdagoggend aan Landi Groenewald gestuur. Sy glo dit is haar perd Ginger. Foto: Verskaf
Sy het twee private speurders aangestel, een in Suid-Afrika en een in Lesotho, en 'n beloning uitgeloof om die perde op te spoor. Vriende het haar selfs gehelp om met 'n hommeltuig na die perde te soek.
Groenewald sê die polisie se veediefstaleenheid in Wepener en Lesotho se polisie het tot dusver baie moeite gedoen om haar perde te soek. 'n Polisielid in Lesotho het vroeg Donderdagoggend vir haar 'n selfoonfoto gestuur van 'n perd wat oënskynlik Ginger is.
"Ek is 99,9% seker dit is Ginger ek en my pa, Johan, gaan hom Vrydag uitken en haal.
"Ek was so bly om te hoor hulle het Ginger opgespoor, ek het nog nie gevra waar hulle hom gekry het nie," sê sy. Nie lank nadat sy 'n foto van Ginger gekry het nie, het Groenewald nog goeie nuus gekry.
Anisa is ook opgespoor, maar Groenewald sê dit lyk asof die perde nie meer by mekaar is nie. Anisa is in Ribaneng, Lesotho, opgespoor terwyl Ginger nader aan die grens is. Groenewald sê sy is nie seker of hulle al twee perde Vrydag sal kan oplaai nie.
Sy sal wel al twee gaan uitken. 'n Verdagte is vroeër in Suid-Afrika ondervra en blykbaar het hy inligting gegee wat die polisie in Lesotho gehelp het om die perde op te spoor.
Die polisie kon die 17-jarige verdagte nie in hegtenis neem nie omdat hy minderjarig is, sê Groenewald.
Groenewald sê Daniel Polaki, 'n private speurder van Lesotho, het net soveel moeite gedoen om na die perde te soek.